**26. FESTIVAL SLOVENSKEGA FILMA PORTOROŽ
3.–8. 10. 2023**

**Gradivo za novinarje**

**O FESTIVALU**

Zgodovina Festivala slovenskega filma sega v 70. leta prejšnjega stoletja, ko je domača kinematografija – takrat še v kontekstu jugoslovanske – prvič pripravila pregled lastne produkcije in dogodek poimenovala *Teden domačega filma*. Z leti je dogodek zamenjal več prizorišč in imen – imeli smo *Maraton slovenskega filma*, *Dneve slovenskega filma*, pred dobrima dvema desetletjema pa je to postal (in ostal) Festival slovenskega filma (FSF).

Festival slovenskega filma je pregled slovenske avdiovizualne produkcije novih celovečernih, srednjemetražnih in kratkih igranih, dokumentarnih ter animiranih filmov. V posebno kategorijo so uvrščene tudi slovenske manjšinske koprodukcije, ki so plod vse pogostejšega mednarodnega povezovanja in sodelovanja filmskih ustvarjalcev. Na festivalu vsako leto podelimo nagrado Milke in Metoda Badjure za življenjsko delo, najuglednejšo nacionalno nagrado na področju filmskega ustvarjanja na Slovenskem. Strokovna žirija festivala podeljuje nagrade vesna za najvidnejše dosežke filmskih ustvarjalcev v preteklem letu. Vesna simbolizira priljubljeno filmsko junakinjo legendarnega istoimenskega filma, ki ga je leta 1955 režiral František Čap, režiser češkega rodu, ki danes predstavlja enega stebrov zgodovine slovenskega filma.

Težišče 26. FSF Portorož ostaja na **Tekmovalnem** in **Preglednem programu**, ki ju tudi letos spremljajo nekateri posebni programi. Vse skupaj ponuja obsežen repertoar nove filmske produkcije. Poleg pregleda slovenske avdiovizualne bere preteklega leta pa festival ponuja tudi **Strokovni program**, ki je v prvi vrsti namenjen filmskim ustvarjalcem, a se trudi z raznovrstnimi tematikami pritegniti tudi širše občinstvo. Glavni cilj strokovnega programa je ustvariti platformo za mednarodno povezovanje filmskih ustvarjalcev, za čezmejno pretakanje znanja in spodbujanje bodočih koprodukcij. Ob tem pa se v okviru strokovnega programa zvrsti tudi vrsta okroglih miz, delavnic in razprav z različnih področij filmske ustvarjalnosti.

**PREJEMNIK NAGRADE MILKE IN METODA BADJURE 2023**

Kot vsako leto bomo tudi na 26. FSF Portorož podelili nagrado za življenjsko delo na področju filmske ustvarjalnosti, nagrado Metoda Badjure, ki **od letošnjega leta nosi razširjeno ime nagrada Milke in Metoda Badjure**. S preimenovanjem nagrade smo želeli poudariti premnogokrat spregledani doprinos filmske režiserke in montažerke Milke Badjura ter na vsebinski ravni ponovno združiti najpomembnejši slovenski filmski ustvarjalni par, katerega skupno delo je v mnogih primerih nemogoče ločiti.

Nagrado Milke in Metoda Badjure 2023 prejme **direktor fotografije Rado Likon**, ki je s svojim neizmernim talentom in predanostjo zaznamoval slovensko kinematografijo in televizijski svet. V vlogi direktorja fotografije je prispeval k več kot 70 filmom. Svoj avtorski pečat je med drugim pustil v legendarnih celovečercih, kot so *Poletje v školjki I* in *II*, *Leta odločitve*, *Razseljena oseba* in *Christophoros*. V zadnjih letih se je kot direktor fotografije in producent izkazal pri celovečernih filmih *Ita Rina – filmska zvezda, ki je zavrnila Hollywood* in *Cankar*, leta 2022 pa je imel dve premieri s celovečernima filmoma *Pošvedrani klavir* in *Temni pokrov sveta*. Obenem je tudi cenjen pedagog, zavzeto pa sodeluje tudi pri restavriranju in digitizaciji slovenskih filmov ter s tem pomembno prispeva k ohranjanju slovenske filmske dediščine.

Nagrajenko oz. nagrajenca vsako leto izbere strokovna komisija, ki jo Slovenski filmski center oblikuje glede na priporočila širše strokovne javnosti. Člani komisije za nagrado Badjurovih v letu 2023 so bili: Lija Pogačnik, Špela Čadež, Sonja Prosenc, Andrej Košak in Milena Zupančič. Nagrada bo podeljena na slavnostnem odprtju 26. FSF Portorož, v torek, 3. oktobra, v Glavni dvorani Avditorija Portorož.

 **Dosedanji prejemniki nagrade Metoda Badjure za življenjsko delo**

Milena Zupančič (2022), Emilija Soklič (2021), Konrad (Koni) Steinbacher (2020), Andrej Zdravič (2019), Tugo Štiglic (2018), Franci Zajc (2017), Dušan Milavec (2016), Dunja Klemenc (2015), Hanna Preuss (2014), Karpo Godina (2013), Alenka Bartl Prevoršek (2012), Ljubo Struna (2011), Filip Robar Dorin (2010), Mako Sajko (2009), Milan Ljubić (2008), Mirjana Borčić (2007), Peter Zobec (2006), Jože Pogačnik (2005), Vojko Duletič (2004), Rudi Vaupotič (2003), Jože Gale (2002), Matjaž Klopčič (2001), Jane Kavčič (2000), Boštjan Hladnik (1999), Rudi Omota (1998), Berta Meglič (1997), Jože Babič (1996), Ivan Marinšek in Dušan Povh (1995).

**26. FESTIVAL SLOVENSKEGA FILMA PORTOROŽ**

26. FSF Portorož bo potekal **od 3. do 8. oktobra** 2023, tokrat že tretjič pod direktorsko taktirkofilmskega in televizijskega scenarista in režiserja **Bojana Labovića**. Festival se bo odvijal na dveh prizoriščih: v **Avditoriju Portorož** in na **Razstavišču Monfort**.

V sklopu festivala bo v Beli dvorani Avdiotrija Portorož Združenje filmskih snemalcev Slovenije v sodelovanju s Slovensko kinoteko organiziralo **razstavo** **o** letošnjem pejemniku nagrade Milke in Metoda Badjure, gospodu **Radu Likonu**. **Otvoritev razstave bo v torek, 3. oktobra, ob 17.30**.

Za lažje prehajanje med festivalskima prizoriščema bo obiskovalcem na voljo nekaj **koles**, hkrati pa bi vas želeli spodbuditi, da, če je le mogoče, na festival pridete »opremljeni« z lastnimi kolesi, skiroji in drugimi brezogljičnimi prevoznimi sredstvi ter tako prispevate k manjšemu obremenjevanju okolja. Priporočamo tudi uporabo [redne avtobusne linije Portorož–Piran](https://www.portoroz.si/si/nacrtuj/prevozi-na-destinaciji/javni-prevoz). Tudi letos ne bomo uporabljali plastenk in embalaže za enkratno uporabo, ampak vam bomo namesto tega ponudili vodo iz bidonov in **kozarce za večkratno uporabo**.

Radi bi opozorili tudi na večerna **Festivalska druženja**, ki bodo potekala od srede do sobote na **Razstavišču Monfort**. Pripravljamo serijo DJ-večerov, namenjenih kar najširši publiki. Vstop na dogodke bo brezplačen.

Ohranjamo tudi **filmski evro za študente filma**, s katerim želimo študentom umetniških fakultet, kjer je spremljanje festivala del učnega procesa, omogočiti bivanje na festivalu. Študentom ljubljanske AGRFT in Akademije umetnosti Univerze v Novi Gorici, ki so na festivalu brezplačno bivali že v preteklih dveh letih, se letos pridružujejo še študenje ljubljanske ALUO. Da bi lahko bili študentje na festivalu prisotni vse festivalske dni, smo uvedli **simbolični prispevek 1 evra ob vsaki kupljeni ali prevzeti vstopnici**. Filmski evro bo že vštet v ceno vstopnice, hkrati pa bo ta prispevek potrebno plačati tudi ob prevzemu »brezplačnih« vstopnic. Poravnali ga bodo tako akreditirani gostje in študentje kot tudi občani občine Piran ter povabljenci na otvoritveno in zaključno slovesnost. **Plačila bodo oproščeni le akreditirani novinarji, ki so na festivalskih projekcijah prisotni po službeni dolžnosti.** Edini festivalski projekciji, ki bosta oproščeni plačila filmskega evra za vse obiskovalce, sta projekciji Posebnega preglednega programa *Karpopotnik* in *O ljudeh, ki so v kinu doma*.

Letos na festivalu obeležujemo 101. obletnico rojstva direktorja fotografije Ivana Marinčka, ki se mu bomo poklonili s projekcijo filma *Ivan Marinček – Žan*, pogovorom o avtorjevem življenju in delu ter razstavo. 80-letnico Karpa Godine bomo proslavili s projekcijo filma*Karpopotnik* ter pogovorom z avtorjem filma Matjažem Ivanišinom in njegovim portretirancem. S projekcijo filma *Spominjam se samo srečnih dni* in pogovorom z gosti pa se bomo poklonili še enemu velikanu slovenskega filma, lani preminulemu Radku Poliču – Racu. Pomembne obletnice Kinodvora in Kinoteke – stoletnico kina na Kolodvorski, dvajsetletnico art kina, petnajstletnico Javnega zavoda Kinodvor in šestdesetletnico delovanja dvorane Slovenske kinoteke – bomo obeležili s predvajanjem filma *O ljudeh, ki so v kinu doma*, ki predstavlja poklic kinooperaterja, in pogovorom s ključnimi akterji domačih kinematografov.

Naziv **»prijatelja slovenskega filma«**,častnega gosta, ki ga veže tesna vez bodisi s slovensko publiko bodisi s slovensko filmsko produkcijo, letos nosi velik poznavalec in promotor slovenskega filma, režiser in umetniški direktor Dnevov slovenskega filma v Beogradu, gospod **Dragomir Zupanc**. Dragomir Zupanc se je rodil leta 1946 v Ljubljani. Na Fakulteti za dramske umetnosti v Beogradu je študiral filmsko režijo. Je glavni režiser srbske nacionalne radiotelevizije RTS, večkrat nagrajeni scenarist in režiser več kot 300 televizijskih filmov, oddaj in serij. Kljub temu da živi in dela v Beogradu, vseskozi ostaja povezan s slovenskimi koreninami in skrbi za slovensko-srbske kulturne izmenjave. V srbščino je prevajal poezijo Tomaža Šalamuna in Toneta Svetine, prozo Marka Švabiča in radijske drame Pavla Lužana, za časopisa Študent in Vidiki prirejal besedila iz Mladine in Tribune, pisal za revijo Ekran, za otroški program RTS pa posnel več filmov o Sloveniji, ki so bile predvajani v okviru oddaje Daljnogled. Po Sloveniji je hodil tudi, ko je za beograjsko televizijo snemal glasbeno oddajo o skupini Pepel in kri, pa oddajo o partizanskih pesmih v aranžmaju kultnega filmskega skladatelja Bojana Adamiča. Skupaj z Dunjo Blažević, ki je bila urednica oddaje Nova umetnost v 20-ih letih prejšnjega stoletja, sta snemala s slovenskima avantgardnima umetnikoma Avgustom Černigojem in Eduardom Stepančičem. Že deveto leto zapored pa je Dragomir Zupanc tudi umetniški direktor revijalnega festivala Dnevi slovenskega filma, ki vsako leto v začetku decembra pripelje v Jugoslovansko kinoteko v Beogradu tako sveže stvaritve slovenske filmografije kot klasike slovenskega filmskega kanona. Poleg Beograda se filmi predvajajo v kulturnih centrih v Novem Sadu, Nišu, Vršcu, Pančevu, Smederevu, Kovinu, Boru, Požarevcu, Čačku, ob projekcijah pa se dogajajo tudi razstave, okrogle mize, tribune in delavnice. Dragomirju Zupancu se bomo poklonili tudi sprojekcijo dveh njegovih filmov, ki jima bo sledil pogovor z avtorjem in njegovimi gosti.

**Katalog** 26. FSF Portorož bo natisnjen v zelo omejeni nakladi, v elektronski obliki pa ga boste skupaj z ostalimi festivalskimi materiali našli na spletni strani v zavihku PRESS – Festivalski materiali. Za lažjo navigacijo po festivalskih programih bo na vseh festivalskih materialih natisnjena **QR koda**, s pomočjo katere boste lahko hitro dostopali do festivalskega **urnika** na spletni strani.

Osrednji slovenski filmski dogodek bo v slabem tednu dni ponudil pregled izbrane slovenske filmske produkcije igranih, dokumentarnih in animiranih filmov vseh dolžin. V pregled programske komisije je prispelo **138 prijav**. V **Tekmovalni program** se je uvrstilo **55 filmov** (14 celovečernih, 16 kratkih, 3 srednjemetražni, 2 manjšinski koprodukciji in 20 študijskih kratkih filmov). Filmi uradnega programa se bodo potegovali za nagrade vesna, komisija pa je izbrala še 39 filmov (1 celovečerni, 8 srednjemetražnih, 13 kratkometražnih in 17 študijskih), ki jih bomo prikazali v okviru **Preglednega programa**. V **Posebnem preglednem programu** bo prikazanih še 7 filmov različnih metraž.

**PROGRAMSKI SKLOPI 26. FSF PORTOROŽ**

Selektorji programapublicistka in filmska kritičarka **Veronika Zakonjšek**, filmski teoretik **Nace Zavrl** in direktor festivala **Bojan Labović** so izbrali in oblikovaliprogram letošnjega festivala, ki je razvrščen v sledeče sklope:

**TEKMOVALNI PROGRAM:**

***Celovečerni filmi:***

1. DUHOVNICA, Maja Prettner, 98', dokumentarni
2. DVA KORAKA OD BALTIKA DO JADRANA, Jan Mozetič, 75', dokumentarni
3. GAJIN SVET 2, Peter Bratuša, 96', igrani
4. LGBT\_SLO\_1984, Boris Petkovič, 87', dokumentarni
5. MOŽ BREZ KRIVDE, Ivan Gergolet, 113', igrani
6. NE MISLI, DA BO KDAJ MIMO, Tomaž Grom, 73', eksperimentalno-dokumentarni
7. OPAZOVANJE, Janez Burger, 82', igrani
8. PERO, Damjan Kozole, 98', dokumentarni
9. POSLEDNJI HEROJ, Žiga Virc, 82', igrani
10. SKOZI MOJE OČI, Igor Vrtačnik, 122', igrano-dokumentarni
11. ŠTERKIJADA, Igor Šterk, 77', igrani
12. TELO, Petra Seliškar, 91', dokumentarni
13. VZORNIK, Nejc Gazvoda, 98', igrani
14. ZBUDI ME, Marko Šantić, 85', igrani

***Manjšinske koprodukcije:***

1. KAKŠNO ŽIVLJENJE, Giuseppe Battiston, 104', igrani
2. VAREN KRAJ, Juraj Lerotić, 102', igrani

***Srednjemetražni filmi:***

1. MELANIA, Jurij Gruden, 51', dokumentarni
2. ZADRUŽNI DOM, Amir Muratović, 52', dokumentarni
3. ZASTAVNICE\_KI, Miha Mohorič, 48', dokumentarni

***Kratki filmi:***

1. ADIJO ANA. ZDRAVO JAZ!, Urban Zorko, 5', igrani
2. BORBIKE, Nika Jurman, 15', animirani
3. EDI, Jan Vrhovnik, 14',igrano-dokumentarni
4. FLINT&EMA, Mitja Manček, 8', animirani
5. JANKO, Marko Kumer, 11', igrani
6. KAKO SEM SE NAUČILA OBEŠATI PERILO, Barbara Zemljič, 23', igrani
7. LINE RIDER, Simon Intihar, 24', dokumentarni
8. MAČEK MURI – PLES, Jernej Žmitek, 13', animirani
9. NOT GO GENTLE, Sasha Ihnatovich, 5', eksperimentalno-dokumentarni
10. OBJEM, Miroslav Mandić, 14',eksperimentalno-dokumentarni
11. OBZORNIK 242 – SUNČANE PRUGE, Nika Autor, 27', dokumentarni
12. POSTAJALIŠČE, Amir Muratović, 5', eksperimentalno-dokumentarni
13. ŠKATLA, Tomaž Pavkovič, 22', dokumentarni
14. ŠPORTNI DAN, August Adrian Braatz, 23', igrani
15. Z AVTOM, Oskar Šubic, 12', igrani
16. ZEMLJA, Alex Cvetkov, 29', igrani

***Študijski filmi:***

1. ALENKA, Kristian Bernard Irgl, AGRFT, 17', igrani
2. CHILL, STACY, CHILL, Tamara Taskova, AU UNG, 2', animirani
3. ČE BI JEDLI SVOJ VPLIV, Pika Potočnik, ALUO, 1', animirani
4. ČUČI, Inja Prebil, ALUO, 2', animirani
5. DALJNE NJIVE, Filip Jembrih, AGRFT, 17', igrani
6. DOMČANI, Jure Štern, AGRFT, 21', dokumentarni
7. GNIDA, Margareta Grm, AGRFT, 12', igrani
8. HOFFMANOV ZAKON, Aleksander Kogoj, AGRFT, 25', igrani
9. HYPNAGOGIA, Tjaša Bon, ALUO, 2', animirano-eksperimentalni
10. IMPULZ, Lara Šifrer, AGRFT, 7', dokumentarni
11. KALITEV, Ivana Vogrinc, Vidali Studio, FAMU Praga, 8', igrani
12. LUKNJE, Sofiya Kruglikova, ALUO, 7', animirani
13. PUSTITE MI DIHATI, Katarina Brglez, AU UNG, 3', animirani
14. RAZGLAŠENA, Blaž Andrašček, AGRFT, 17', igrani
15. RAZMIŠLJAM, Toma Kirina, AU UNG, 3', eksperimentalni
16. SAMO DIHAJ, Anej Golčar, Royal College of Art London, 6', animirani
17. SIMONOVA VILA, Klemen Lorber, AGRFT, 15', dokumentarni
18. SMRT, Matic Dominko, AGRFT, 12', dokumentarni
19. UTRINEK, Oskar Šubic, AGRFT, 7', igrani
20. VODA, Tomi Sokolov, ALUO, 2', animirani

**PREGLEDNI PROGRAM:**

***Celovečerni filmi:***

1. UŽIVAJTE, ODER JE VAŠ, Božo Grlj, 71', dokumentarni

***Srednjemetražni filmi:***

1. BUKVARNA, Primož Meško, 50', dokumentarni
2. FILM O LJUBEZNI, MINLJIVOSTI IN NESKONČNOSTI, Dušan Moravec, 48', dokumentarni
3. GLASBA ZA PRIHODNOST, Dušan Moravec, 50', dokumentarni
4. KRIŽPOTJA V ČARNEM RISU, Primož Meško, 49', dokumentarni
5. TELO KOT POGOJ IN POSLEDICA, Hana Vodeb, 53', dokumentarni
6. SONCA SE NE DA PRIJETI, Boris Jurjaševič, 52', dokumentarni
7. ŠESTDESETA, Boštjan Vrhovec, 51', dokumentarni
8. ZVEN STOLETIJ, Aljaž Bastič, 52', dokumentarni

***Kratki filmi:***

1. DIVJI PETELIN: SKRIVNOSTNO ŽIVLJENJE V LETU IN ČETRT, Jernej Kovač Myint, 5', animirani
2. GRAVITACIJA MISLI IZ BOLTZMANNOVIH MOŽGANOV, Uroš Marolt, 6', eksperimentalni
3. IZGINOTJE EVELIN GALE, Jan Fabris, 28', igrani
4. JENNYJIN ABSINT, Gregor Gašperin,12', igrano-eksperimentalni
5. KRASENDOM, Oskar Šubic, 8', igrani
6. LONGY, Ula Pogorevčnik, 19', dokumentarni
7. MARHARYTI, Katya K., 4', dokumentarni
8. NEKAJ O ZIMI, Žiga Ciber, 11', igrani
9. POGOVOR S PREŽIVELIM, Milena Olip, 8', igrani
10. ROKE:TRIPTIH, Kaja Rakušček, 4', dokumentarni
11. ŠTAJON, August Adrian Braatz, 29', dokumentarni
12. TRIJE, Simon Moe, 13', igrani
13. UMIK, Tina Šulc Resnik, 2', eksperimentalni

***Študijski filmi:***

1. BIBA, Špela Guček, ALUO, 4', animirano-eksperimentalni
2. ČLOVEŠKA ODISEJADA, Milan Bajčetić, AU – UNG, 2', igrano-eksperimentalni
3. DARILO, Rok Lončar, ALUO, 6', animirani
4. DOM, Diana Dimitrijević, ALUO, 2', animirani
5. DUŠAN, Miha Dragan, AGRFT, 11', dokumentarni
6. JAROSLAV, Žiga Sever, ALUO, 2', animirani
7. JOŽA, Jan Krevatin, ADU ZG, 17', igrani
8. KANTE, Tinkara Klipšteter, AGRFT, 11', dokumentarni
9. KLETKA IZ PAPIRJA, Una Savić, AU UNG, 11', igrani
10. MALI JAZ, EGOTRIP, Tyana Rendič, ALUO, 7', igrano-eksperimentalni
11. NADOMESTLJIV, Luka Vesel, ALUO, 7', animirani
12. PET SEKUND SLAVE, Filip Sluga, AU UNG, 17', igrani
13. PREMIK, Zala Pribaković, ALUO, 3', animirani
14. SPATI, Aleksander Cavazza, ALUO, 3', animirani
15. SVETI MAKI, Tina Dernovšek, ALUO, 2', animirani
16. ZADNJE JAJCE, Marija Bobič, ALUO, 2', animirani
17. ZALEZOVALKA, Arta Kroni, AU – UNG, 6', igrani

**POSEBNI PREGLEDNI PROGRAM**

1. ŠEPET METULJA, Alen Pavšar, 108', celovečerni igrani (sklop »Lahkotna filmska nedelja«)
2. NEKAJ SLADKEGA, Tin Vodopivec, 90', celovečerni igrani (sklop »Lahkotna filmska nedelja«)
3. O LJUDEH, KI SO V KINU DOMA, Tina Lagler, 23', kratki dokumentarni (ob 100. obletnici Kinodvorove dvorane in 60. obletnici prve projekcije v Slovenski kinoteki)
4. KARPOPOTNIK, Matjaž Ivanišin, 49', srednjemetražni dokumentarni (ob osemdesetletnici Karpa Godine)
5. DALJNOGLED, Dragomir Zupanc, 29', kratki dokumentarni (posvečen Prijatelju slovenskega filma)
6. TA GRDI, Dragomir Zupanc, 29', kratki dokumentarni (posvečen Prijatelju slovenskega filma)
7. SPOMINJAM SE SAMO SREČNIH DNI, Nevio Marasović, 72', igrani celovečerni (v spomin na velikana slovenskega filma in gledališča Radka Poliča)

*Opomba: v posebnem programu bosta tudi animirani matineji po izboru DSAF.*

**ŽIRIJE IN NAGRADE**

**Strokovno žirijo za celovečerne filme sestavljajo:**

* ANUŠA KODELJA, dramska in filmska igralka
* ANDRINA MRAČNIKAR, režiserka in scenaristka
* ANA ŠTURM, filmska kritičarka in publicistka, odgovorna urednica revije Ekran

**Anuša Kodelja** se je po uspešno zaključenem študiju dramske igre leta 2020 zaposlila v Slovenskem narodnem gledališču Nova Gorica. Vzporedno je razvijala tudi svoje projekte ter sodelovala tako z neodvisno sceno kot s tujo produkcijo. Po dveh letih zaposlitve se je odločila za samostojno pot. Na filmu se je prvič preizkusila že med študijem s številnimi diplomskimi projekti, prvo vlogo v celovečercu pa je odigrala v filmu Marka Šantića *Skupaj*. Za vlogo celovečernem filmu *Prasica, slabšalni izraz za žensko* je na Festivalu slovenskega filma v Portorožu leta 2021 prejela nagrado vesna za najboljšo stransko žensko vlogo. Svoje filmske izkušnje nadgrajuje tudi z izobraževanji, leta 2022 je bila sprejeta v program Sarajevo Talents in leto zatem v program ReActing as a star.

**Andrina Mračnikar** (1981) je študirala umetnostno zgodovino na Dunaju, filmsko režijo na AGRFT v Ljubljani ter na Filmski akademiji na Dunaju, kjer je leta 2010 z odliko zaključila študij režije pri Michaelu Hanekeju in študij scenaristike in dramaturgije pri Walterju Wippersbergu. Njen celovečerni igrani prvenec *Ma Folie* (2015) je bil prikazan na številnih mednarodnih festivalih in osvojil mnoga priznanja. Njen dokumentarec *Izginjanje* (2022) po filmih *Andri 1924–1944* in *Der Kärntner spricht Deutsch/Korošec govori nemško* predstavlja tretji del trilogije o zgodovini in prihodnosti slovenske narodne skupnosti na Koroškem. Prejel je številne nagrade, med drugim vesno za posebne dosežke na Festivalu slovenskega filma Portorož. Andrina Mračnikar živi in dela na Dunaju.

**Ana Šturm** je diplomirana zgodovinarka in sociologinja, najraje vsakdanjega življenja, ter magistra filmskih in televizijskih študijev. Filmska gledalka, kritičarka in kuratorka. Alumna programa Talents za perspektivne mlade filmske kritike v Berlinu in Sarajevu. Od leta 2023 s Sarajevskim filmskim festivalom sodeluje tudi kot ena od mentoric programa Talents Press. Kot članica mednarodnega združenja filmskih kritikov in kritičark (FIPRESCI) je sodelovala v številnih žirijah, med drugim na festivalih v Berlinu, Rotterdamu, Karlovih Varih in Annecyju. Trenutno je odgovorna urednica revije za film in televizijo *Ekran* ter doktorska kandidatka na Akademiji za gledališče, radio, film in televizijo (AGRFT).

**STROKOVNA ŽIRIJA ZA CELOVEČERNE FILME LAHKO PODELI NAGRADE VESNA ZA:** najboljši celovečerni film, najboljšo režijo, najboljši scenarij, najboljšo glavno žensko vlogo, najboljšo glavno moško vlogo, najboljšo stransko žensko vlogo, najboljšo stransko moško vlogo, najboljšo fotografijo, najboljšo izvirno glasbo, najboljšo montažo, najboljšo scenografijo, najboljšo kostumografijo, najboljšo masko, najboljši zvok, najboljšo manjšinsko koprodukcijo in posebne dosežke. V primeru, da nagrade za najboljši celovečerni film ne prejme igrani film, strokovna žirija podeli dodatno nagrado vesna za najboljši celovečerni igrani film. Nagrado za najboljši celovečerni film lahko prejmejo le dela, ki imajo večinski producentski delež slovenskih producentov ali so pretežno posneta v slovenskem jeziku.

**Strokovno žirijo za kratke igrane, dokumentarne, eksperimentalne, animirane in študijske filme sestavljajo:**

* + DUŠAN KASTELIC, ustvarjalec animiranih filmov
	+ NAŠKO KRIŽNAR, vizualni antropolog in cineast
	+ VLADIMIR ŠOJAT, filmski producent, montažer in video umetnik

**Dušan Kastelic** (1964) je zgodaj pokazal zanimanje za risanje in pripovedovanje zgodb. Že kot srednješolec je objavljal stripe v jugoslovanskih mladinskih revijah, med študijem pa se je že preživljal kot ilustrator. Nekaj let je bil zaposlen kot grafični oblikovalec, od leta 1992 pa je imel status samostojnega kulturnika kot stripar in ilustrator. Ob prelomu tisočletja ustanovil Inštitut za animacijo Bugbrain, kjer s sodelavci ustvarja avtorske animirane filme in računalniške igre. Njegove filme so predvajali na več kot 300 festivalih po svetu, zanje je prejel preko 100 nagrad in priznanj doma in v tujini, med drugim tudi dve vesni za najboljši animirani film. Zadnja leta poučuje računalniško animacijo na Akademiji umetnosti v Novi Gorici.

**Naško Križnar** (1943) je v času študija etnologije in arheologije na Filozofski fakulteti v Ljubljani prišel v stik z amaterskim filmom. Leta 1963 se je pridružil skupini OHO in sodeloval z njo do leta 1970 kot režiser in snemalec, soustvarjalec projektov in happeningov ter kot pisec topografske poezije. Vse do upokojitve leta 2012 je bil zaposlen pri Znanstvenoraziskovalnem centru SAZU kot soustanovitelj in vodja Avdiovizualnega laboratorija. Za svoje delo na področju etnologije in etnografskega filma je prejel Murkovo nagrado Slovenskega etnološkega društva za leto 2003, za poljudno znanstveni film *Piščalka* pa nagrado za najboljši kratki film na Festivalu slovenskega filma v Portorožu leta 2001 in na mednarodnem festivalu arheološkega filma Cinarchea v Kielu leta 2002. Letos mu je Združenje filmskih snemalcev podelilo stanovsko nagrado IRIS za življenjsko delo. Je častni član ZRC SAZU. Živi v Kranju.

**Vladimir Šojat** je ustanovitelj umetniške skupine artterror (1989), v okviru katere je v zadnjih 35 letih prikazal filme in video dela v MoMA PS1 The Kitchen (New York), Centre Georges Pompidou (Pariz), Bauhaus (Dessau), ICA (San Francisco) itd., kot tudi na številnih filmskih in video festivalih. V okviru svoje produkcijske hiše Frakcija je ustvaril več deset dokumentarnih in eksperimentalnih filmov. Je tudi pobudnik filmske delavnice KINOAKTIV, ki deluje v okviru Društva Slovencev SAVA v Beogradu. Obenem je selektor vsakoletnih Dnevov slovenskega filma, ki med drugim vsako leto v več mestih po Srbiji afirmirajo kratke in eksperimentalne filme slovenske produkcije. Šojat se ukvarja tudi s teorijo filma.

**STROKOVNA ŽIRIJA ZA KRATKE IGRANE, DOKUMENTARNE, EKSPERIMENTALNE, ANIMIRANE IN ŠTUDIJSKE FILME LAHKO PODELI NAGRADE VESNA ZA**: najboljši dokumentarni film, najboljši kratki igrani film, najboljši animirani film, najboljši eksperimentalni film, najboljši študijski film in posebne dosežke.

*Odločitev o podelitvi nagrad in o nagrajencih je v izključni pristojnosti strokovnih žirij, ki svoje odločitve sprejemata po postopku, ki ga predpisuje poslovnik o delu strokovne žirije festivala.*

**NAGRADA OBČINSTVA**

O najboljšem celovečernem filmu po izboru občinstva odločajo neposredno gledalci z glasovanjem, katerega postopek natančneje določa Pravilnik o Festivalu slovenskega filma. Nagrada je namenjena producentu.

**NAGRADA DRUŠTVA SLOVENSKIH FILMSKIH PUBLICISTOV**

Društvo slovenskih filmskih publicistov FIPRESCI podeljuje nagrado za najboljši slovenski celovečerni film v tekmovalnem programu FSF Portorož s ciljem dodatne promocije filmske umetnosti, predvsem mladih in/ali prodornih avtorjev in avtoric. Letošnjo žirijo sestavljajo **Ivana Novak**, **Neva Mužič** in **Melita Zajc**.

**NAGRADA ART KINO MREŽE SLOVENIJE (AKMS)**

Nagrada združenja prikazovalcev kvalitetnega in umetniškega filma omogoča prikazovanje in promocijo izbranega celovečernega filma po 28 mestnih kinematografih po Sloveniji. Žirijo sestavljajo **Neža Mežan** (Mestni kino Domžale), **Erik Toth** (Art kino Odeon Izola) in **Uroš Zavodnik** (Kino Slovenj Gradec / Kulturni dom Slovenj Gradec).

**NAGRADA IRIDIUM ZA NAJBOJŠI CELOVEČERNI PRVENEC**

Nagrada v vrednosti 5.000 EUR za postprodukcijske storitve se podeli režiserju najboljšega celovečernega prvenca.

**NAGRADA KOSOBRIN ZA DRAGOCENE FILMSKE SODELAVCE**

Nagrado podeljuje **Društvo slovenskih režiserjev**.

**POGOVORI Z USTVARJALCI**

Za **filme Tekmovalnega programa** dan po projekciji v Beli dvorani Avditorija Portorož pripravljamo **pogovore z ustvarjalci**, ki jih bodo **vodili Denis Valič, Toni Cahunek** in **Tina Poglajen.** Pogovori, ki jih bo v živo prenašala Akademska televizija – AKTV, bodo potekali od četrtka do nedelje **med 10. in 14. uro**, v dvorani pa bodo prisotni gostje, drugi filmski ustvarjalci in novinarji. Posnetki pogovorov z ustvarjalci bodo z zamikom objavljeni na festivalskem [YouTube kanalu](https://www.youtube.com/channel/UClOOBm2HlX4BnTLViSBVXkg) in [spletni strani AKTV](https://www.aktv.si/).

**STROKOVNI PROGRAM**

V okviru Strokovnega programa 26. Festivala slovenskega filma Portorož bomo tudi letos izvedli številne okrogle mize in strokovne posvete, ki bodo posvečeni obravnavi aktualnih filmskih problematik, izmenjavi izkušenj in strokovnih znanj ter nadaljevanju in vzpostavljanju novih poslovnih povezav. **Vse dogodke strokovnega programa bo mogoče obiskati na prizorišču, za mnoge pa bo omogočen tudi digitalni prenos na daljavo na spletni strani festivala in na** [**Facebook strani FSF**](https://www.facebook.com/fsf.si/)**.**

Strokovni program začenjamo v sredo, 4. 10., ob 10. uri, ko bo v Zeleni dvorani Avditorija **predavanje španske producentke Marte Andreu z naslovom “Vsak film se začne z izgubo in konča z razodetjem”**, ki ga iniciativa Re-Act pripravlja v sodelovanju s platformo Torino Film Lab. Nadaljujemo ob 12. uri, s **predstavitvijo knjige *Oblikovanje svetlobe za televizijo in film*** (Oblikovanje svjetla za televiziju i film) rednega profesorja na ADU Zagreb Borisa Popovića. Na predstavitvi prevoda knjige v slovenski jezik bodo sodelovali prevajalka Špela Peršin, lektorica Nataša Purkat in direktor fotografije Jure Černec, ZFS. Spregovorili bodo o vzrokih, smiselnosti in nujnosti tovrstnih prevodov v slovenski jezik ter pomislekih, s katerimi so se soočali pri nastajanju knjige. Ob 15.15 bo v avli Avditorija **otvoritev** **razstave, posvečene direktorju fotografije Ivanu Marinčku**, ki bi lani praznoval 100 let. Ob 16. uri si bomo v Glavni dvorani Avditorija ogledali še **projekcijo filma *Ivan Marinček – Žan***,ki ji bo sledil pogovor o avtorjevem življenju in delu.

V četrtek, 5. 10., ob 9. uri vabimo slovenske producente in distributerje v Zeleno dvorano na **strokovno delavnico, ki bo posvečena načrtovanju in izvedbi promocije in distribucije filmskih projektov**, upoštevajoč sodobne smernice pri načrtovanju strateške trženjske kampanje, usmerjene k občinstvu. Ob 16.30 bosta v Glavni dvorani **projekcija filma *O ljudeh, ki so v kinu doma* in pogovor s ključnimi akterji domačih kinematografov**. Ob pomembnih obletnicah – stoletnici kina na Kolodvorski, dvajsetletnici art kina, petnajstletnici Javnega zavoda Kinodvor in šestdesetletnici delovanja dvorane Slovenske kinoteke – bomo predstavili poklic, brez katerega kina ne bi bilo: poklic kinooperaterja in kinooperaterke. Ob 17. uri bo v Amfiteatru **srečanje študentk in študentov filmskih akademij in filmskih programov** z Akademije umetnosti Univerze v Novi Gorici, Akademije za gledališče, radio, film in televizijo Univerze v Ljubljani in tokrat tudi Akademije za likovno umetnost in oblikovanje Univerze v Ljubljani. Srečanje bo pospremil **koncert skupine Anbot**, ki jo vodi skladatelj Aldo Kumar.

V petek, 6. 10., ob 9. uri bo v Zeleni dvorani **predstavitev študije Strateški načrt za razvoj AV industrije do leta 2030**. Predstavitvi splošnega in političnega okvira pri prizadevanjih za krepitev in razvoj AV industrije v Sloveniji ter podrobni predstavitvi študije bo sledila okrogla miza o ključnih poudarkih študije za implementacijo v naše okolje, na kateri bodo sogovorniki predstavniki Zveze DSFU, ki so sodelovali pri pripravi študije. Ob 14. uri nadaljujemo s **pogovorom o filmski glasbi**. Skladatelj Aldo Kumar, ki je ustvaril glasbo za številne slovenske filme, se bo z Mitjo Vrhovnikom Smrekarjem in Dragom Ivanušo pogovarjal o ključnih vprašanjih, s katerimi se ukvarjajo glasbeniki v procesu ustvarjanja glasbe za celovečerne, dokumentarne in kratke filme. Ob 15. uri bomo v Glavni dvorani s **projekcijo filma *Karpopotnik* ter pogovorom z avtorjem in portretirancem** proslavili osemdesetletnico Karpa Godine. Filmu bo sledil pogovor z režiserjem Matjažem Ivanišinom in portretirancem. Ob 17. uri bo v Beli dvorani **projekcija dveh filmov letošnjega »prijatelja slovenskega filma«, Dragomirja Zupanca, ki ji bo sledil pogovor z avtorjem in njegovimi gosti**.

Sobotni strokovni program začenjamo ob 9. uri z **Motovilinim informativnim dnevom MEDIA za razpise 2024**. Predstavili bomo ključne poudarke razpisov Ustvarjalna Evropa MEDIA za leto 2024 na dveh področjih razpisnih shem, tj. vsebine (content) in občinstva (audience). Ob 10. uri vas Društvo slovenskih režiserjev in režiserk vabi na **predstavitev in zaključek treh delavnic: delavnice za razvoj scenarija za kratki film Kratka scena, Scenarnice in Dokumentarnice**. Mentorji bodo predstavljali delavnice, udeleženci pa svoje projekte. Sledila bo **podelitev nagrade kosobrin** za leto 2023, ki jo Društvo slovenskih režiserjev in režiserk podeljuje dragocenemu filmskemu sodelavcu/sodelavki. Letošnji nagrajenec je Joco Živec, organizator lokacij. Ob 14. uri ste vabljeni v Amfiteater na **druženje ob kosilu**, ki ga organizirata Društvo slovenskih režiserjev in režiserk ter Slovenski filmski center. Med 15. in 17. uro bo Motovila v Beli dvorani vzpostavila **pop-up pisarno za kratke informativne pogovore ali individualna svetovanja, namenjeno vsem, ki jih zanimajo priložnosti EU za mednarodno povezovanje v kulturi, filmu in ustvarjalnih sektorjih**. Ob 15.30 se bomo v Glavni dvorani s **projekcijo filma *Spominjam se samo srečnih dni* in pogovorom z gosti** poklonili še enemu velikanu slovenskega filma, Radku Poliču – Racu.

Strokovni program zaključujemo v nedeljo, 8. 10., ob 11. uri v Zeleni dvorani s **panelom, s katerim želimo spodbuditi debato o trajnostnih praksah v filmski produkciji v Sloveniji**. Predstavili bomo primere dobre prakse iz domačega in mednarodnega okolja na področjih cateringa, ravnanja z odpadki, gradnje setov in pisanja vsebin.

**FESTIVALSKA DRUŽENJA**

V Monfortu se bomo po končanih filmskih projekcijah družili na **štirih DJ-večerih**. V sredo, 4. oktobra, bo plošče sukal **Rekordman**. Pričakujete lahko večer, obarvan v duhu jugoslovanskega funka, jazza ter elektronske glasbe, ki je orala ledino v svetovni klubski sceni od 80-ih vse do danes. V četrtek zvečer se pustite zapeljati glasbenemu izboru **Augusta Braatza**, ki čarobnost filmske glasbe gladko prepletala z energijo funka, disca, rock 'n' rolla in glasbenih presenečenj. V petek bo za glasbo skrbel Borja Močnik a.k.a. **DJ Borka**, didžej z več kot dvajsetletnim stažem, član ekipe Tetkine radosti in član skupine Jimmy Barka Experience. V soboto, 7. 10., pa bo plesišče v funky eklektičnem stilu razgrel **Dalaj Egol aka Recycleman**, ki na FSF prinaša svojo raznoliko, predvsem plesno paleto glasbenih stilov iz dalnjih 50-ih, 60-ih, 70-ih, pa tudi futuristično zastavljena house in disko motivirana presenečenja.

**Vstop na večerna druženja v Monfortu je prost. DJ-večeri bodo potekali med 22. in 2. uro.**

**FESTIVALSKA PRIZORIŠČA IN PRODAJA VSTOPNIC**

**Portorož**

- **Avditorij Portorož** (Senčna pot 8 A)

- **Razstavišče Monfort** (Obala 8)

V času festivala se bosta blagajni v Avditoriju in Monfortu odprli uro pred začetkom prve projekcije in bosta odprti do začetka zadnje projekcije. Spletna prodaja poteka na povezavi <https://avditorij.kupikarto.si/>.

**AKREDITACIJE**

Akreditacija vam omogoča ogled vseh festivalskih projekcij v Avditoriju Portorož in Razstavišču Monfort, vendar **morate pred vstopom v dvorano obvezno prevzeti vstopnico na blagajni Avditorija** ali **Monforta**. Svetujemo vam, da si vstopnice zagotovite pravočasno in se izognete čakanju v vrsti tik pred projekcijo. Naenkrat lahko prevzamete vstopnice za vse izbrane projekcije tekočega dne, vendar le za vsak dan posebej. Akreditacije so opremljene s fotografijami in niso prenosljive.

Prosimo, da prošnjo za akreditacijo oddate prek [spletne prijavnice](https://fsf.si/2023/akreditacije/) **do torka, 26. septembra**. **POZOR: po tem datumu akreditiranje ne bo več mogoče**, zato vas vabimo, da nam svojo prošnjo posredujete čim prej.

Ob uspešni prijavi vas bo akreditacija čakala na info točki od začetka festivala **do sobote, 7. oktobra, do 20. ure**. Svetujemo vam, da akreditacijo prevzamete pravočasno in se izognete čakanju v vrsti. Plačila filmskega evra ste novinarji oproščeni.

**OTVORITVENA IN ZAKLJUČNA SLOVESNOST**

**OTVORITEV**: torek, 3. 9., ob 19. uri.

**ZAKLJUČEK**: nedelja, 8. 9., ob 19. uri.

Tako otvoritvena kot zaključna slovesnost bosta potekali v **Glavni dvorani Avditorija Portorož**, sprejema po slovesnostih pa v njegovem preddverju. Režiser otvoritvene in zaključne slovesnosti je Jure Ivanušič.

Veselimo se srečanja z vami!

Ekipa 26. FSF Portorož

*Dodatne informacije:*

*Špela Barlič, vodja odnosov z javnostmi 26. FSF Portorož
M: 031 523 262
E:* *pr@fsf.si*

*Ula Ukmar, koordinatorica odnosov z javnostmi 26. FSF Portorož
M: 040 302 590
E:* *press@fsf.si*